**GLSDB** (engl. *Ground Launched Small Diameter Bomb*, tekninen suom. "maalta laukaistava pienen halkaisijan pommi") on ruotsalais-yhdysvaltalaisena yhteistyönä kehitetty tykistöohjus. Sen kantama on jopa 150 kilometriä. GLSDB-tykistöohjukset ovat suorituskykyynsä nähden verraten edullisia, jopa metrin tarkuudella maaliin ohjattavia ammuksia. Nämä tykistöohjukset voidaan ampua MRLS-raketinheitinjärjestelmien kanssa yhteensopivilla asejärjestelmillä, kuten Himars-raketinheittimillä. Asetyyppi voidaan asentaa myös merikonttiin, jolloin sitä voidaan käyttää myös merellä liikkuvilta aluksilta käsin.

 GLSDB:n pohjana toiminut ja aseen "kakkosvaiheena" oleva Small Diameter Bomb.
Rakenteelliselta perustaltaan GLSDB on rakettimootorilla varustettu liitopommi. GLSDB:ssä käytetty liitopommi on yhdysvaltalaisen Boeing-yhtiön kehittämä 2003, malliltaan GBU-39 SDB. Tähän noin 40 000 dollaria maksavaan liitopommiin liitettiin rakettimoottori yhteistyössä ruotsalaisen Saabin kanssa (Saab Dynamics). Koelaukaisut ja näytösammunnat tehtiin vuosina 2015–2019. Asetta ei kuitenkaan viety tuolloin sarjavalmistukseen. Syystalvella 2021 kaksi norjalaisyritystä (Nammo ja Nordic Shelter) liittyi asemallin kehittäjäryhmään. Näitä pitkän kantaman tarkkuusammuksia ei kuitenkaan oltu vielä vuodenvaihteessa 2022-2023 oltu myyty kaupallisesti yhdellekään asevoimalle. Siten GLSDB:ien toimitus ja niistä Ukrainassa saatava kenttäkokemus voisi toimia referenssinä valmistajille myöhemmissä asekaupoissa.

Asetyypin luovutuspäätöksestä Ukrainalle (osana maan laillista puolustautumista Venäjän hyökkäyssotaa vastaan) uutisoitiin talvella 2022–2023. GLSDB:n ensimmäisen tuotannollisen sarjan valmistus alkoi vuonna 2023. Helmikuussa 2023 Yhdysvallat lupasi toimittaa tuolloin myöntämänsä 2,17 miljardin dollarin suuruisen tukipakettinsa osana Ukrainaan 150 kilometriä kantavia GLSDB-tykistöohjuksia.

Mahdollisina pitkän kantaman tykistöohjusten käyttökohteina on mainittu miehittäjän rintamalinjan takana sijaitsevat asevarastot ja tukikohdat Ukrainassa, mukaan luettuna miehitetyllä Krimin niemimaalla. Ukraina on vakuuttanut, ettei se ampuisi saamiaan kauaksi kantavia ammuksia Venäjän puolelle. Tämän on arvioitu viittaavan myös Ukrainan toiveeseen saada käyttöönsä Himars-raketinheittimiin sopivia pitemmän kantaman ATACMS-tykistöohjuksia, joita on jo usean valtion asevarastoissa.

Lähteet
-------

1. ↑  Ground-Launched Small Diameter Bomb (GLSDB) *army-technology.com*.  2015. Viitattu 15.9.2023. (englanniksi)
2. 1 2 3 4 5 6  Howard Altman: Ukraine Situation Report: Kyiv Officially Getting Long-Range Rocket-Boosted Bomb (julkaistu The War Zone -artikkelisarjassa) *The Drive, thedrive.com*.  3.2.2023. Viitattu 15.9.2023. (englanniksi)
3. 1 2 3 4  Petteri Tuohinen: Ukraina saa viimein pidemmän kantaman ohjuksia Yhdys­valloilta – Yltää nyt iskemään Krimille  3.2.2023. Ilta-Sanomat, is.fi. Viitattu 15.9.2023. (suomeksi)
4. ↑  Ground-Launched Small Diameter Bomb Saab AB, saab.com. Viitattu 15.9.2023. (englanniksi)
5. ↑  Saab and Boeing Conduct Successful Test Firing of Ground-Launched Small Diameter Bomb  14.10.2019. Saab AB, saab.com. Viitattu 15.9.2023. (englanniksi)
6. ↑  Boeing, Saab Adapt Air Launched Small Bomb for Ground Launch *boeing.mediaroom.com*.  10.3.2015. Viitattu 15.9.2023. (englanniksi)
7. ↑  Saab Expands Cooperation Within GLSDB Campaign  30.11.2021. Saab AB, saab.com. Viitattu 15.9.2023. (englanniksi)
8. ↑  Saab Nammo and Nordic Shelter Sign MoU to Support Ground-Launched Small Diameter Bomb (GLSDB) *militaryleak.com*.  1.12.2021. Viitattu 15.9.2023. (englanniksi)
9. ↑  Mike Stone: Exclusive: U.S. weighs sending 100-mile strike weapon to Ukraine  28.11.2022. Reuters, reuters.com. Viitattu 15.9.2023. (englanniksi)